Enguany han estat distingits en la categoría de Radiodifusió, l'emissora RAC1; en la categoria de Televisió, el programa de TV3 La nit al Dia, conduït per la periodista Mònica Terribas; en la categoria d'Internet, el web d'iCat FM, i en la categoria de Telecomunicacions, la xarxa de Telecomunicacions Guifi.net.
A més, ha rebut una menció honorífica la periodista Francina Boris.
El conseller de Cultura i Mitjans de Comunicació, Joan Manuel Tresserras, el Conseller de la Vicepresidència, Josep-Lluís Carod-Rovira, i el Conseller de Governació i Administracions Públiques, Joan Puigcercós, han lliurat els Premis Nacionals de Comunicació de la Generalitat de Catalunya 2007.
Els Premis estan dotats cadascun amb 15.000 euros, excepte la menció honorífica, que no té assignació econòmica.
Aquests guardons van ser creats l'any 1999 pel Departament de la Presidència amb motiu dels 75 anys del naixement de la primera emissió regular de ràdio a Catalunya.
El 2000 es va constituir el Premi Nacional d'Internet per la importància creixent d'aquest sector.
El lliurament va tenir lloc el dia 6 de novembre en un acte al Petit Palau, del Palau de la Música Catalana.
Els membres del jurat han estat: Albert Sáez, Jordi Bosch, Joan B. Culla, Gemma Domènech, Enric Frigola, Josep Gifreu, Rafael Jorba, Enric Marín, Miquel de Moragas, Jaume Serrats i Imma Tubella.
"L'emissora de ràdio RAC1 s'ha consolidat com la primera proposta de radiodifusió comercial del país amb èxit d'audiència, viabilitat econòmica i ús de la llengua catalana al 100%, afavorint així l'enfortiment de l'espai català de comunicació des de la perspectiva de l'empresa privada."
Programa La nit al dia, de Televisió de Catalunya
"El programa La nit al dia, de Televisió de Catalunya, ha esdevingut un informatiu de referència.
El programa presenta uns bons índexs d'audiència gràcies, en part, al format del programa, que afavoreix el tractament en profunditat dels temes seleccionats, a la riquesa de les entrevistes proposades i a la gran professionalitat demostrada per la periodista Mònica Terribas i tot el seu equip."
"iCat FM és una de les renovacions més encertades del paisatge comunicatiu català recent.
El nou disseny de Catalunya Cultura i, molt especialment, la seva irrupció a Internet, han permès a iCat FM guanyar en qualitat, diversitat i audiència.
L'aposta per Internet amplia els continguts oferts en el format tradicional de la freqüència modulada i multiplica l'oferta mitjançant tres nous canals de jazz, músiques del món i cançó cantada en català, valoritzant-la i rejovenint-la."
"Guifi.net és una xarxa de telecomunicacions oberta, de banda ampla i neutral, que, tot respectant els criteris marcats per la normativa vigent, assoleix prestacions d'alt nivell i a baix cost, i garanteix l'accés universal a la societat de la informació i la incorporació de serveis de valor afegit allà on és implantada.
El jurat ha ressaltat també que els 2.700 nodes de xarxa ja operatius, i el seu ritme de creixement arreu de Catalunya són una contribució important a l'equilibri territorial, així com una bona forma d'afrontar l'escletxa digital."
Amb només 14 anys, Francina Boris va ser la primera veu femenina de Ràdio Girona, emissora que arribarà, l'any vinent, al 75è aniversari.
Des de principis de la dècada dels quaranta va realitzar el programa 'Nostra Dansa', que també va presentar al llarg de 64 anys, i que, probablement, fou el primer programa que va utilitzar el català a la ràdio catalana de postguerra.
Després, i fins a la seva jubilació als 87 anys, ha estat responsable de nombrosos programes, sempre en català, com ara 'Què en sabem, de Catalunya', o 'D'ací, d'allà'.